แนวโน้มดัชนีเช้าผันผวนตามต่างประเทศ
นักวิเคราะห์ฯคาดตลาดหุ้นไทยเช้านี้แกว่งตัวผันผวนตามตลาดหุ้นต่างประเทศ รอความชัดเจนแก้ปัญหายุโรป-น้ำท่วมกดดัน
19 ต.ค. 2554

นักวิเคราะห์ฯคาดตลาดหุ้นไทยเช้านี้แกว่งตัวผันผวนตามตลาดหุ้นต่างประเทศ รอความชัดเจนแก้ปัญหายุโรป-น้ำท่วมกดดัน 
นายเทิดศักดิ์ ทวีธีระธรรม ผู้อำนวยการอาวุโสฝ่ายวิเคราะห์ บล.เอเซีย พลัส กล่าวว่า ตลาดหุ้นไทยเช้านี้น่าจะแกว่งตัวผันผวนไปในทิศทางเดียวกับตลาดหุ้นต่างประเทศ แม้เมื่อคืนนี้ดาวโจนส์จะปิดปรับตัวขึ้นได้แต่ระหว่างวันแกว่งผันผวนมาก โดยปรับตัวลงในช่วงต้นของการซื้อขาย ก่อนที่จะดีดกลับได้ในช่วงท้าย ขณะที่ตลาดหุ้นยุโรปโดยรวมแล้วยังอ่อนตัวลง เนื่องจากรอดูความชัดเจนเรื่องการแก้ปัญหาวิกฤตหนี้ในยุโรป
ด้านปัจจัยในประเทศยังถูกกดดันจากเรื่องผลกระทบของภาวะน้ำท่วม สำหรับตลาดหุ้นอื่นในภูมิภาคเอเชียเช้านี้เปิดตลาดฯมายังไม่ค่อยเปลี่ยนแปลง   พร้อมให้แนวรับ 950 จุด แนวต้าน 972 จุด
ด้านบทวิเคราะห์บล.ฟิลลิป ระบุว่า ตลาดหุ้นไทยวันนี้จะยังคงความผันผวนค่อนข้างสูงในระหว่างวัน จากปัจจัยที่ยังมีความไม่แน่นอนทั้งภายใน-ภายนอก โดยมองจะเคลื่อนไหวในกรอบ 940-970 จุด แต่มีโอกาสฟื้นตัวได้ก่อน หลังตลาดต่างประเทศดูดีขึ้นจากที่มีรายงานว่าฝรั่งเศสและเยอรมนีจะเพิ่มวงเงินกองทุนช่วยเหลือยูโรโซนสู่ 2 ล้านล้านยูโร อันเป็นส่วนหนึ่งของแผนการที่จะแก้ไขวิกฤติหนี้ยุโรป อีกทั้งยังพบแรงเก็งกำไรของต่างชาติในตลาดหุ้นไทยและตลาดอนุพันธ์อย่างต่อเนื่อง 
อย่างไรก็ดี ยังไม่อาจประมาทต่อสถานการณ์น้ำท่วมภายในประเทศ โดยเฉพาะอย่างยิ่งเมื่อมวลน้ำมหาศาลกำลังจะเคลื่อนเข้าสู่กรุงเทพฯจึงต้องติดตามสถานการณ์อย่างใกล้ชิดต่อไป